Поштовани ученици 7. разреда,

надам се да сте пратили часове на ТВ-у, на којима сте могли да чујете о основним одликама Аустралије, а данас ћемо поновити ПРИРОДНО-ГЕОГРАФСКЕ ОДЛИКЕ АУСТРАЛИЈЕ и ОКЕАНИЈЕ

У Европи је у старом и средњем веку владало мишљење да се у јужним морима налази велики континент. На географским картама је то неоткривено копно носило назив Terra Australia Incognita, што у преводу са латинског језика значи „непозната јужна земља“.

Аустралија и Океанија (најмањи континент) обухватају аустралијску континенталну масу, Тасманију и острва у околним морима и Тихом океану. Аустралија има површину од око 7,7 милиона km², а са Океанијом 8,9 милиона km², што је око 5% Светског копна.

ПОЛОЖАЈ:

Аустралија је удаљена од свих континената изузев Азије, од које је одваја Малајски архипелаг. Аустралија је опкољена Тихим и Индијским океаном. Са острвима у Океанији је тесно повезана.

Океанија је заједнички назив за више од 10 000 острва у Тихом океану. Она је подељена на три велике острвске групе: Меланезију, Микронезију и Полинезију.

*Меланезија (црна острва)* – је велика острвска група која се налази у југозападном делу Тихог океана, јужно од екватора. Меланезија обухвата Нову Гвинеју, Бизмаркова и Соломонова острва, Нове Хебриде, Нову Каледонију и Фиџи. Нова Гвинеја је после Гренланда највеће острво на Земљи.

*Микронезија (мала острва)* – је острвска група расута у западном делу Тихог океана, северно од екватора. Обухвата Маријанска, Каролинска, Маршалска и Гилбертова острва, која су по начину постанка коралска и вулканска.

*Полинезија (много острва)* – је острвска група расута по централном делу Тихог океана. Величином и економским значајем се истичу: Хавајска острва, Самоа, Туамоту, Феникс, Тонга, Друштвена и Маркиска острва. Острва су вулканског или коралског порекла.

ПРИРОДА:

Обале Аустралије су слабо разуђене. На северу у копно дубље залази Карпентаријски залив ограђен полуострвима Јорк и Арнхемовом земљом. На југу су Велики аустралијски залив и острво Тасманија. Аустралија је пространа висораван великим делом под пустињом. Највеће пустиње су: Велика Викторијина, Велика пешчана и Гибсонова, а у централном делу континента – Симпсонова пустиња.

Дуж југоисточног приморја пружају се Аустралијски Алпи, на којима се налази највиши врх Аустралије – Кошћушко 2228 m. Западно од њих је Велика аустралијска низија.

Северни део континента има тропску, влажну климу. Централни и западни делови континента су суви, пустињски. Југоисточни део је суптропски умерен и добија потребну количину влаге. Реке су малобројне. Већа и познатија је река Мари. Бројна су слана језера, од којих је највеће Ерово језеро.

Аустралија је богата рудама. Има угља, олова, цинка, сребра, бакра, злата, урана.

Домаћи задатак: обележите уз помоћ атласа, на немој карти Аустралије све појмове који су у тексту подвучени (мора, заливи, острво Тасманија, планине, низију, пустиње, највиши врх, највећу реку, највеће језеро)

 Поздрав од наставнице географије